Tolong jelaskan mengenai Mendirikan Surakarta dari Pakubuwana II dalam bahasa melayu

Cakraningrat IV berjaya merampas Kartasura pada Disember 1742 dan mendesak Belanda agar membuang Pakubuwana II, namun permintaan Cakraningrat IV ditolak Belanda kerana merasakan Baginda masih bermanfaat kepada Belanda. Hal ini menyebabkan Cakraningrat IV terpaksa menyerahkan Kartasura kepada Belanda kerana khuatir Belanda enggan membantu kemerdekaan Madura.

Sunan Kuning ditangkap pada Oktober 1743 dan sebulan selepas itu, Pakubuwana II kembali ke Kartasura. Perjanjian bersama Belanda semakin membebankan Baginda. Pakubuwana II terpaksa melunaskan bayaran hutang perang kepada Belanda dan Baginda tidak boleh sewenang-wenangnya mengangkat Putera Mahkota dan Patih tanpa persetujuan Belanda.

Memandangkan istana Kartasura sudah musnah, Pakubuwana II memutuskan untuk membina istana baharu di Sala yang diberi nama Surakarta bermula 1745.

Pemberontakan masyarakat Cina belum berakhir. Baki penyokong pemberontak iaitu Raden Mas Said Puta Arya Mangkunegara masih bertahan. Pakubuwana II mengumumkan hadiah tanan Sokawati kepada sesiapa yang berjaya merampas daerah itu dari Raden Mas Said Puta Arya Mangkunegara. Pangeran Mangkubumi, adinda Pakubuwana II telah menyahut seruan itu dan berjaya mendapatkan semula Sokawati pada tahun 1746. Pangeran Mangkubumi merupakan antara mereka yang pernah menyokong pemberontakan masyarakat Cina, namun kembali ke istana dan diampunkan oleh Pakubuwana.

Penyerahan Sokawati kepada Pangeran Mangkubumi dihalang oleh Patih Pringgalaya yang menghasut Baginda agar tidak menyerahkan Sokawati kepada Pangeran Mangkubumi seperti yang dijanjikan. Suasana menjadi keruh apabila Gabenor Jeneral Belanda, Baron van Imhoff mendesak Pakubuwana II agar menyewakan daerah pesisir kepada Belanda. Usul itu ditentang oleh Pangeran Mangkubumi dan menyebabkan van Imhoff memalukan Pangeran Mangkubumi di khalayak umum.